b"\n_START_ARTICLE_\nBalian od Ibelina\n_START_PARAGRAPH_\nBalian od Ibelina (o. 1143-1193.) je bio istaknuti talijanski/francuski plemi\xc4\x87 aktivan u kri\xc5\xbearskom Jeruzalemskom kraljevstvu u 12. stolje\xc4\x87u. Mnogi su ga smatrali Talijanom, ali neki su ga dr\xc5\xbeali za Francuza.\n_START_SECTION_\nRani dani\n_START_PARAGRAPH_\nBalian je bio najmla\xc4\x91i sin Barisana od Ibelina te brat Huga i Balduina. Njegov otac, vitez grofovije Jafa, bio je nagra\xc4\x91en gospodstvom nad posjedom Ibelin nakon pobune Huga II. od Le Puiseta. Barisan je o\xc5\xbeenio Helvisu od Ramale, nasljednicu bogatog posjeda Ramale. Balianovo ime tako\xc4\x91er se pisalo Barisan, ali izgleda da je prihvatio ime (potvr\xc4\x91eno u Toskani i Liguriji) koje na starofrancuskom glasi \xe2\x80\x9eBalian\xe2\x80\x9c oko 1175.-76. Ponekad je bio znan i kao Balian Mla\xc4\x91i ili Balian II. s obzirom da mu je i otac bio poznat kao Balian. Tako\xc4\x91er ga se zvalo Balian od Ramale ili Balian od Nablusa. U latinskom se ime pojavljuje u raznim ina\xc4\x8dicama: Balian, Barisan, Barisanus, Balianus, Balisan i Balisanus. Arapski izvori zovu ga Balian ibn Barzan \xc5\xa1to prevodimo kao \xe2\x80\x9eBalian, sin Barzana (Barisana)\xe2\x80\x9c. To\xc4\x8dna godina njegova ro\xc4\x91enja je nepoznata, ali je svakako dosegao dob punoljetnosti (u to vrijeme obi\xc4\x8dno 15 godina starosti) godine 1158., kada se prvi puta spominje u poveljama, dok je kao mladi\xc4\x87 opisivan (infra annos) tijekom 1156. Nakon smrti Balianova najstarijeg brata Huga o. 1169., zamak Ibelin prelazi u nasljedstvo sljede\xc4\x87em bratu, Balduinu. Balduin, \xc5\xbeele\xc4\x87i ostati gospodar Ramale, prepu\xc5\xa1ta zamak Balianu. Balian je dr\xc5\xbeao Ibelin kao vazal svojemu bratu i indirektno kao kraljev pod-vazal, od kojega je Balduin dobio Ramlu.\n_START_SECTION_\nOsporavano naslje\xc4\x91ivanje\n_START_PARAGRAPH_\nBalduin je bio prista\xc5\xa1a Rajmunda III. od Tripolija protiv Milona od Plancyja kao regenta kralja Balduina IV. tijekom 1174. godine, te su bra\xc4\x87a sudjelovala u bitki kod Montgisarda, predvode\xc4\x87i prethodnicu protiv najja\xc4\x8de to\xc4\x8dke muslimanskih linija. Te godine, tako\xc4\x91er, Balian \xc5\xbeeni Mariju Komnenu, udovicu kralja Amalrika I. i postaje o\xc4\x8duh njihovoj k\xc4\x87eri, princezi Izabeli. Dobiva gospodstvo nad Nablusom, \xc5\xa1to je bio miraz Mariji tijekom sklapanja njezina braka s Amalrikom. Godine 1179., Balduina zarobljava sultan Saladin (1174.-1193.) nakon bitke kod Jakob Forda te Balian poma\xc5\xbee organizirati otkupninu za svoga brata pri \xc4\x8demu je novac kona\xc4\x8dno dao bizantski car Manuel I. Komnen (1143.-1180.), Marijin mo\xc4\x87ni stric._NEWLINE_Godine 1183. Balian i Balduin podupiru Rajmunda protiv Gvida Lizinjanskog, mu\xc5\xbea Sibile od Jeruzalema i dosada\xc5\xa1njeg regenta kralja Balduina IV. (1174.-1185.), koji je umirao od gube (leprozije). Kralj je svojeg petogodi\xc5\xa1njeg ne\xc4\x87aka Balduina od Montferrata okrunio kao su-kralja u poku\xc5\xa1aju da se sprije\xc4\x8di Gvida u njegovim nakanama da postane kralj. Nedugo prije svoje smrti u prolje\xc4\x87e 1185. godine, Balduin IV. nare\xc4\x91uje slu\xc5\xbebeno krunjenje svojega ne\xc4\x87aka u Crkvi Svetog groba. Ba\xc5\xa1 je Balian osobno \xe2\x80\x93 posebice stasit \xc4\x8dovjek \xe2\x80\x93 bio taj koji je nosio dijete Balduina V. na svojim ramenima tijekom ceremonije, nazna\xc4\x8davaju\xc4\x87i podr\xc5\xa1ku Izabeline obitelji njezinom ne\xc4\x87aku. Nedugo zatim, osmogodi\xc5\xa1nji dje\xc4\x8dak postaje jedini kralj u Jeruzalemu. Kada i on, me\xc4\x91utim, umre 1186., Balian i Marija, zajedno sa Rajmundovom podr\xc5\xa1kom, ukazuju na Marijinu k\xc4\x87er Izabelu, tada oko 14. godina staru, kao kandidata za prijestolje. Me\xc4\x91utim, njezin mu\xc5\xbe, Humfrid IV. od Torona, odbija krunu i Gvidu pola\xc5\xbee prisegu vjernosti. Nato Balian nevoljko prilazi Gvidu, dok njegov brat odbija u\xc4\x8diniti isto te odlazi u egzil u Antiohiju. Balduin zadu\xc5\xbeuje Baliana glede odgajanja svojega sina Tome, budu\xc4\x87eg gospodara Ramale, koji nije oti\xc5\xa1ao sa svojim ocem u Antiohiju.\n_START_SECTION_\nOsporavanje izme\xc4\x91u Rajmunda i Gvida\n_START_PARAGRAPH_\nBalian ostaje u kraljevstvu kao Gvidov savjetnik. Krajem 1186. godine, Saladin, sultan Egipta i Damaska, po\xc4\x8dinje prijetiti granicama Kraljevstva nakon \xc5\xa1to je Gvidov saveznik, Raynald od Ch\xc3\xa2tillona, gospodar Transjordanije, bio napao muslimsku karavanu. Saladin je bio u savezni\xc5\xa1tvu sa posadom iz Tiberijade na sjeveru kraljevstva, teritorija koji je dr\xc5\xbeao Rajmund III. Gvido okuplja svoju vojsku kod Nazareta, planiraju\xc4\x87i opsjedati Tiberijadu, ali se Balian nije slagao s time te umjesto toga predla\xc5\xbee da Gvido po\xc5\xa1alje emisara/glasnika Rajmundu u Tripoli, nadaju\xc4\x87i se da \xc4\x87e se njih dvojica izmiriti prije nego \xc5\xa1to Gvido poduzme neoprezan napad na Saladinovu mo\xc4\x87niju vojsku. Prvo posredni\xc5\xa1tvo zavr\xc5\xa1ilo je neuspje\xc5\xa1no \xc4\x8dime je situacija ostala nepromijenjena tijekom po\xc4\x8detnih mjeseci 1187. godine. Iza Uskrsa te godine, Balian, Gerard od Riderforta (Veliki me\xc5\xa1tar Vitezova templara), Roger des Moulins (Veliki me\xc5\xa1tar Vitezova hospitalaca), Reginald od Sidona i Joscius, nadbiskup iz Tira bili su poslali novoga emisara u Tripoli. Tijekom puta oni su se zaustavili na Balianovu lenu kod Nablusa, a Balian je planirao zaostati nakratko nakon \xc5\xa1to su ostali oti\xc5\xa1li naprijed. Dana 1. svibnja, templari i hospitalci bili su pora\xc5\xbeeni od strane Saladinova sina al-Afdala u bitki kod Cressona, dok je Balian jo\xc5\xa1 uvijek bio jedan dan iza, zaustaviv\xc5\xa1i se kod Sebastea kako bi proslavio blagdan. Nakon \xc5\xa1to je pri\xc5\xa1ao dvorcu La F\xc3\xa8ve, gdje su se utaborili templari i hospitalci, Balian uo\xc4\x8dava da je mjesto napu\xc5\xa1teno i uskoro do njega dopiru vijesti od nekolicine pre\xc5\xbeivjelih o katastrofalnoj bitki. Do Rajmunda tako\xc4\x91er dolaze vijesti o bitki nakon \xc4\x8dega prima poslanstvo u Tiberijadi s kojim odlazi natrag u Jeruzalem.\n_START_SECTION_\nBitka kod Hattina\n_START_PARAGRAPH_\nNakon \xc5\xa1to je al-Afdalovoj vojsci dopu\xc5\xa1ten ulazak u Kraljevstvo s obzirom na njihovo savezni\xc5\xa1tvo s Rajmundom, grof je sada za\xc5\xbealio zbog svojih akcija i miri se sa Gvidom. Gvido sa svojom vojskom mar\xc5\xa1ira na sjever i tabori se kod Sephorije, ali inzistira na mar\xc5\xa1iranju kroz isu\xc5\xa1en i neplodan kraj kako bi oslobodio Tiberijadu. Vojska nije imala vode i uzastopno ju je napadala Saladinova vojska da bi napokon u srpnju bila opkoljena kod Hattinskog roga izvan Tiberijade. U bitki koja je uslijedila 4. srpnja 1187. godine, Balian i Joscelin III. od Edesse zapovijedali su za\xc5\xa1titnicom, ali je kri\xc5\xbearska vojska potpuno pora\xc5\xbeena. Anonimni tekst, De Expugnatione Terrae Sanctae per Saladinum Libellus tvrdi da su Balin, Rajmund i Reginald od Sidona napustili boji\xc5\xa1te tijekom bitke, gaze\xc4\x87i pritom \xe2\x80\x9ekr\xc5\xa1\xc4\x87ane, Turke i Kri\xc5\xbe\xe2\x80\x9c \xe2\x80\x93 ali to se ne podudara sa ostalim izvje\xc5\xa1\xc4\x87ima, i odra\xc5\xbeava autorovo neprijateljstvo prema Poleinsima (Europljanima ro\xc4\x91enim na Levantu)._NEWLINE_Poraz je bio katastrofalan za Jeruzalemsko kraljevstvo. Kralj Gvido Lizinjanski je zarobljen i ubrzo svaki grad i dvorac padaju u Saladinove ruke. Balian, Rajmund, Reginald i Pagan od Haife nalazili su se me\xc4\x91u nekolicinom vode\xc4\x87ih plemi\xc4\x87a kojima je uspio uzmak u Tir. Rajmund i Reginald uskoro su ostavljeni pripremati obranu svojih teritorija i Tir potpada pod vrhovni\xc5\xa1tvo Konrada od Montferrata, strica kralja Balduina V., koji je pristigao nedugo nakon Hattina. Balian \xc4\x87e zatim postati jedan od njegovih najbli\xc5\xbeih saveznika. Napu\xc5\xa1taju\xc4\x87i Tir, Balian tra\xc5\xbei od Saladina dozvolu za povratak kroz njegove linije u Jeruzalem kako bi otpratio svoju \xc5\xbeenu i djecu u Tripoli. Saladin to dopu\xc5\xa1ta pod uvjetom da Balian napusti grad i polo\xc5\xbei prisegu da nikada ne\xc4\x87e podignuti vojsku protiv njega.\n_START_SECTION_\nObrana Jeruzalema\n_START_PARAGRAPH_\nKad su Balian i njegova mala grupa vitezova pristigli u grad, stanovnici su ih preklinjali da ostanu i patrijarh Heraklije odrje\xc5\xa1uje Baliana zakletve prema Saladinu tvrde\xc4\x87i da su obveze prema kr\xc5\xa1\xc4\x87anstvu ve\xc4\x87e od zakletve dane ne-kr\xc5\xa1\xc4\x87aninu. Balianu je dodijeljenao da predvodi obranu grada, ali on uvi\xc4\x91a da se tamo nalazila tek nekolicina drugih vitezova, tako da je unova\xc4\x8dio 60 novih vitezova iz redova gra\xc4\x91ana. Izgleda da kraljica Izabela nije odigrala neku klju\xc4\x8dniju ulogu u obrani i zakletve su prisegnute Balianu kao gospodaru. Zajedno sa Heraklijem, on se pripremio za neizbje\xc5\xbenu opsadu skladi\xc5\xa1te\xc4\x87i hranu i novac. Saladin je uistinu do\xc5\xa1ao u rujnu kako bi opsjedao grad, nakon \xc5\xa1to je osvojio gotovo \xc4\x8ditav ostatak kraljevstva, uklju\xc4\x8duju\xc4\x87i Ibelin, Nablus, Ramalu i A\xc5\xa1kelon. Sultan nije osje\xc4\x87ao nikakvu srd\xc5\xbebu prema Balianu jer je prekr\xc5\xa1io prisegu prema njemu, te pristaje propustiti Mariju i njezinu djecu u Tripoli. Kao osoba s najvi\xc5\xa1im rangom u Jeruzalemu, Balian, kao \xc5\xa1to je ibn-Athir napisao, bio je u muslimanskim o\xc4\x8dima protivnik koji je imao rang \xe2\x80\x9emanje ili vi\xc5\xa1e jednak onomu jednoga kralja\xe2\x80\x9c._NEWLINE_Saladinu uspijeva poru\xc5\xa1iti dijelove zida, ali nije bio u stanju u\xc4\x87i u grad. Balian je potom izjahao van zidina kao bi se susreo sa sultanom, izvje\xc5\xa1\xc4\x87uju\xc4\x87i ga da \xc4\x87e branitelji radije ubiti jedni druge i razoriti grad nego dopustiti njegovo osvajanje. Nakon pregovora, odlu\xc4\x8deno je da grad mo\xc5\xbee biti predan mirnim putem i da \xc4\x87e Saladin osloboditi 7.000 ljudi za 30.000 bizantskih zlatnika; dvjema \xc5\xbeenama ili desetero djece bit \xc4\x87e dozvoljeno da uzmu mjesto jednog mu\xc5\xa1karca za istu cijenu. Balian je 2. listopada predao klju\xc4\x8deve Davidove kule (citadele). Uslijedio je pedesetodnevni period za isplatu i otkup. Oni koji nisu mogli platiti za svoju slobodu bili su pretvoreni u roblje. Saladin, ipak, osloba\xc4\x91a nekolicinu njih i dopu\xc5\xa1ta starijm osobama da mirno iza\xc4\x91u iz Jeruzalema, sprje\xc4\x8davaju\xc4\x87i mogu\xc4\x87i masakr kakav se bio dogodio kada su kri\xc5\xbeari osvojili grad 1099. godine. Balian i patrijarh Heraklije su se ponudili kao taoci u zamjenu za slobodu preostalih stanovnika Jeruzalema, ali Saladin odbija. Stanovnici kojima je dozvoljen slobodan izlazak iz grada mar\xc5\xa1irali su u tri kolone. Balian i patrijarh su predvodili tre\xc4\x87u kolonu, koja je zadnja napustila grad, vjerojatno oko 20. studenog. Balian se potom susreo sa svojom \xc5\xbeenom i djecom u Tripoliju.\n_START_SECTION_\nBalian u igrama oko prijestolja i Tre\xc4\x87i kri\xc5\xbearski rat\n_START_PARAGRAPH_\nPad Jeruzalema i smrt Sibile tijekom opsade Akre 1190. godine, doveli su do prepirki oko toga tko \xc4\x87e zasjesti na prijestolje Jeruzalemskog kraljevstva. Balianova pastorka Izabela je sada postala zakonita kraljica, ali Gvido odbija prepustiti svoju titulu i Izabelin mu\xc5\xbe Humfrid \xe2\x80\x93 koji ju je napustio 1186. godine \xe2\x80\x93 ostaje mu lojalan. Ako je Izabela \xc5\xbeeljela naslijediti kraljevstvo, trebala je politi\xc4\x8dki prihvatljivog i vojno kompetentnog mu\xc5\xbea. O\xc4\x8diti kandidat bio je Konrad Montferratski, koji je tako\xc4\x91er imao neka prava na titulu jeruzalemskog kralja kao stric Balduina V. Balian i Marija do\xc5\xa1li su do Izabele i poku\xc5\xa1ali su je uvjeriti da se razvede od mu\xc5\xbea. Jo\xc5\xa1 je bilo presudno: poni\xc5\xa1tenje braka izme\xc4\x91u Amalrika I. i Agneze od Courtenaya i bezuspje\xc5\xa1an poku\xc5\xa1aj nagovora Sibile da se razvede od Gvida._NEWLINE_Izabelin brak opoziva Ubaldo Lanfranchi, nadbiskup Pise, koji je bio papin legat, i Filip od Dreuxa, biskup Beauvaisa. Biskup Beauvaisa tada \xc5\xbeeni Izabelu sa Konradom (\xc5\xa1to je bilo kontroverzno, obzirom da je njegov brat bio o\xc5\xbeenjen sa njezinom polusestrom i neizvjesno je da li se razveo od svoje \xc5\xbeene Bizantinke). Spor oko nasljedstva odgo\xc4\x91en je zbog odlaska Rikarda I. Engleskog (1189.-1199.) i Filipa II. Francuskog (1180.-1223.) u Tre\xc4\x87i kri\xc5\xbearski rat. Rikard je, naime, podr\xc5\xbeavao Gvida dok je Filip podupirao of njega starijeg o\xc4\x8deva ro\xc4\x91aka._NEWLINE_Uloga Baliana i Marije glede Izabelina razvoda te njihova potpora Konradu kao kralju donijela im je gorku mr\xc5\xbenju Rikarda i njegovih prista\xc5\xa1a. Ambroise, koji je dao poetski prikaz kri\xc5\xbearskih ratova, nazvao je Baliana \xe2\x80\x9ejo\xc5\xa1 prijetvornijim od goblina\xe2\x80\x9c i isti\xc4\x8de da je on \xe2\x80\x9etrebao biti progonjen psima\xe2\x80\x9c. Anonimni autor Itinerarium Peregrinorum et Gesta Regis Ricardi bilje\xc5\xbei da je Balian bio \xc4\x8dlan jednoga \xe2\x80\x9evije\xc4\x87a potpune zlobe\xe2\x80\x9c oko Konrada, optu\xc5\xbeuju\xc4\x87i ga za uzimanje Konradova mita i isti\xc4\x8du\xc4\x87i o Mariji i Balianu kao paru sljede\xc4\x87e:\xe2\x80\x9cStupiv\xc5\xa1i u gr\xc4\x8dku prljav\xc5\xa1tinu iz kolijevke, ona je imala mu\xc5\xbea \xc4\x8diji moral je bio izjedna\xc4\x8den s njezinim: on je bio okrutan, ona je bila bezbo\xc5\xbena; on je bio hirovit, ona je bila povodljiva; on je bio bez vjere, ona nepo\xc5\xa1tena\xe2\x80\x9c._NEWLINE_Dana 28. travnja 1192. godine, samo nekoliko dana nakon \xc5\xa1to je njegova vladavina bila potvr\xc4\x91ena, Konrad biva ubijen u Tiru. Govorkalo se da je jedan od dvojice Ha\xc5\xa1a\xc5\xa1ina odgovoran za ubojstvo bio u\xc5\xa1ao na Balianovo imanje u Tiru nekoliko mjeseci prethodno atentatu, pretvaraju\xc4\x87i da je sluga s ciljem da se pri\xc5\xa1ulja svojoj \xc5\xbertvi. Mogu\xc4\x87e je da su se i ostali sli\xc4\x8dno infiltrirali na doma\xc4\x87instva Reginalda od Sidona ili samog Konrada. Rikarda se na\xc5\xa1iroko sumnji\xc4\x8dilo za umije\xc5\xa1anost u ubojstvo. Izabela, o\xc4\x8dekuju\xc4\x87i svoje prvo dijete (Mariju od Montferrata), \xc5\xbeeni se Henrikom II. od \xc5\xa0ampanje samo nekoliko tjedana kasnije._NEWLINE_Balian postaje jedan od Henrikovih savjetnika i kasnije te godine (zajedno s Vilimom od Tiberije) predvodi za\xc5\xa1titnicu vojske Rikarda I. u bitki kod Jaffe. Kasnije poma\xc5\xbee u pregovorima koji su zavr\xc5\xa1ili potpisivanjem Mira u Ramali izme\xc4\x91u Rikarda i Saladina, \xc4\x8dime je zavr\xc5\xa1ena kri\xc5\xbearska vojna. Prema ugovoru, Ibelin je potpao pod Saladinovu kontrolu, ali mnoga mjesta uzdu\xc5\xbe obale koja su bila ponovno osvojena tijekom kri\xc5\xbearske vojne ostala su pod kr\xc5\xa1\xc4\x87anskim nadzorom. Nakon Rikardova odlaska iz Svete zemlje, Saladin je Balianu kao kompenzaciju dao dvorac Caymont i pet obli\xc5\xbenjih mjesta izvan Akre.\n_START_SECTION_\nNasljednici\n_START_PARAGRAPH_\nBalian umire 1193. godine, u ranim pedesetima. Sa Marijom je imao \xc4\x8detvero djece:_NEWLINE_\xe2\x80\xa2Helvisu od Ibelina, koja se udala za (1) Reginalda od Sidona; (2) Guya od Montforta._NEWLINE_\xe2\x80\xa2Ivana od Ibelina, Gospodara Bejruta i \xc4\x8duvara Jeruzalema, te regenta svoje ne\xc4\x87akinje Marije od Montferrata, kraljice Jeruzalema. On se o\xc5\xbeenio (1) Helvisom od Nephina; (2) Melisandom od Arsufa._NEWLINE_\xe2\x80\xa2Margaretu, koja se udala za (1) Huga od Saint-Omera (pastorak Rajmunda III. od Tripolija); (2) Valtera od Cezareje._NEWLINE_\xe2\x80\xa2Filipa od Ibelina, regenta Cipra, koji se o\xc5\xbeenio Alicom od Montb\xc3\xa9lliarda iz \xc4\x8dijeg se braka rodio Ivan od Ibelina, grof Jaffe i A\xc5\xa1kalona._NEWLINE_Balianov \xc5\xa1titono\xc5\xa1a Ernoul, koji se nalazio s njim tijekom posjeta Tripoliju 1187., napisao je dijelove starofrancuskog nastavka latinske kronike autora Williama od Tira (William je umro 1186., prije pada Jeruzalema). Iako ta obitelj koja se spominje u manuskriptu sada \xc4\x8desto nosi njegovo ime, njegov rad je sa\xc4\x8duvan samo u fragmentima, uglavnom opisuju\xc4\x87i razdoblje 1186.-88., s velikom pristrano\xc5\xa1\xc4\x87u u korist obitelji Ibelin._NEWLINE_U 13. stolje\xc4\x87u Balian ostaje \xc4\x8desto ime u obitelji Ibelin. Balian, Gospodar Beiruta, sin Ivana i unuk Baliana od Ibelina, naslje\xc4\x91uje svojega oca kao gospodar Bejruta 1236. godine. Brat Baliana od Bejruta, tako\xc4\x91er imena Ivan, imao je sina imena Balian; taj Balian bio je gospodar Arsufa i o\xc5\xbeenio je Plaisanceu od Antiohije._NEWLINE_Ime tako\xc4\x91er preuzima obitelj Greniers od Sidona, a Balianova k\xc4\x87er Helvisa i Reginald od Sidona imenuju svojega sina po najslavnijem pripadniku obitelji Ibelin, Balianu.\n_START_SECTION_\nBalian u fikciji\n_START_PARAGRAPH_\nBalian se pojavljuje u dje\xc4\x8djoj noveli Knight Crusader (\xe2\x80\x9eVitez kri\xc5\xbear\xe2\x80\x9c, 1954.) Ronalda Welcha kao debeo, sredovje\xc4\x8dni barun. On je simpati\xc4\x8dni glavni lik u dvjema novelama britanskog autora Grahama Shelbyja o Outreemeru, The Knights of Dark Renown (\xe2\x80\x9eVitezovi tamne slave\xe2\x80\x9c, 1969.) i njihovu nastavku The Kings of Vain Intent (\xe2\x80\x9eKraljevi ispraznih nakana\xe2\x80\x9c, 1970.). Me\xc4\x91utim, u prvim knjigama gra\xc4\x91a novela se temeljila na zastarjelim istra\xc5\xbeivanjima. U nastavku, Balian i Marija su opisani na na\xc4\x8din da ih je izmanipulirao Konrad, kojega Shelby (bez autenti\xc4\x8dnih povijesnih dokaza) portretira kao jednog \xc4\x91avoljeg sadista, a oni postaju njegovi neprijatelji. Shelby \xc4\x8dak prikazuje Baliana koji govori Konradu da ga je mogao ubiti da je to \xc5\xbeelio, iako svi povijesni izvori ukazuju da su \xc5\xbeivjeli kao bliski prijatelji i saveznici. Balian je, tako\xc4\x91er, opisan u radu Alana Gordona, The Window of Jerusalem (\xe2\x80\x9eProzor Jeruzalema\xe2\x80\x9c, 2003.), kao mudri savjetnik Konrada i Izabele. U knjizi Pagan Crusade (\xe2\x80\x9ePoganska vojna\xe2\x80\x9c) autorice Catherine Jinks, Balian je prikazan kao zreli \xc4\x8dovjek kojega obo\xc5\xbeavaju kao vrhunskog vojnog zapovjednika i osje\xc4\x87ajnog \xc4\x8dovjeka._NEWLINE_Fikcionalizirana verzija Balianova \xc5\xbeivota kao glavnog lika filma ''Kingdom of Heaven'' (\xe2\x80\x9eKraljevstvo nebesko, 2005.), kojeg igra Orlando Bloom, prikazuje toga srednjovjekovnog plemi\xc4\x87a kao mladoga \xc4\x8dovjeka sa dubokim osje\xc4\x87ajem glede pitanja vjere i socijalnih stremljenja. U filmu, Balianov otac, izmi\xc5\xa1ljeni lik imena barun Godfrey od Ibelina (kojega glumi Liam Neeson), vra\xc4\x87a se u Europu kako bi prona\xc5\xa1ao Baliana, svojeg vanbra\xc4\x8dnog sina, koji je kova\xc4\x8d u Francuskoj i nagovara ga da s njim krene u Svetu zemlju kao njegov nasljednik. U filmu je Balian prikazan u ljubavnoj aferi sa Sibilom (to je vjerojatno preuzeto iz Old French Continuation of William of Tyre glede njezina odnosa s Balduinom). Film prikazuje Baliana kao usamljenog zapovjednika Jeruzalema i umjesto da radi u bliskom savezni\xc5\xa1tvu s patrijarhom Heraklijem, Balian je sada njegov rival. Nadalje, u filmu se Balian vra\xc4\x87a u Francusku (sa Sibilom) gdje susre\xc4\x87e Rikarda I. od Engleske, koji putuje u Svetu zemlju i postavlja mu pitanje je li on Balian, branitelj Jeruzalema, na \xc5\xa1to Balian odgovara da je on samo kova\xc4\x8d. Nakon nekog vremena Balian i Sibila vi\xc4\x91eni su kako ja\xc5\xa1u u suprotnom smjeru._NEWLINE_Balian kao knji\xc5\xbeevni lik pojavljuje se u knjizi Jana Guilloua The Knight Templar (\xe2\x80\x9cVitez Templar\xe2\x80\x9c, Znanje, 2012.), drugoj knjizi trilogije o Arnu."